GBX ลั่นพร้อมลุยขายสินค้า Silver
โกลเบล็ก โฮลดิ้งฯ มั่นใจพร้อมขายสินค้า Silver ในQ 2/54 รับกระแสตลาดอนุพันธ์เปิดการซื้อขาย Silver Futures ชี้นักลงทุนได้ผลดีจากการลงทุนไปจนถึงการอาบิทราจ พร้อมขยายเวลาซื้อขายทองคำเพิ่มถึงเที่ยงคืน&nbsp;
20 ม.ค. 2554

โกลเบล็ก โฮลดิ้งฯ มั่นใจพร้อมขายสินค้า Silver ในQ 2/54 รับกระแสตลาดอนุพันธ์เปิดการซื้อขาย Silver Futures ชี้นักลงทุนได้ผลดีจากการลงทุนไปจนถึงการอาบิทราจ พร้อมขยายเวลาซื้อขายทองคำเพิ่มถึงเที่ยงคืน 
นายภาคภูมิ  ภาคย์วิศาล กรรมการผู้จัดการ บริษัท โกลเบล็ก โฮลดิ้ง แมนเนจเม้นท์ จำกัด(มหาชน) (GBX) กล่าวว่า บริษัทฯมีความพร้อมที่จะขายสินค้าประเภทเงินแท่ง (Silver Bar) ในช่วงเดียวกับที่บริษัท ตลาดอนุพันธ์ (ประเทศไทย) จำกัด (TFEX) เปิดให้มีการซื้อขายสัญญาซื้อขายล่วงหน้าอ้างอิงโลหะเงิน (Silver Futures) ภายในไตรมาส 2/2554เนื่องจากขณะนี้บริษัทได้รับใบอนุญาต (ไลเซนส์) ประกอบธุรกิจค้าเงินอย่างถูกต้องเรียบร้อยแล้ว และเชื่อว่าจะเป็นสินค้าอีกประเภทหนึ่งที่ช่วยสร้างผลตอบแทนให้กับผู้ลงทุนนอกเหนือจากการลงทุนในทองคำ รวมไปถึงการเปิดโอกาสในการสร้างผลตอบแทนจากการทำอาบิทราจ (Arbitrage) เช่นเดียวกับในทองคำแท่งและโกลด์ฟิวเจอร์ส 
"สินค้าประเภทเงินแท่ง หรือ Silver Bar จะมีการซื้อขาย และราคาอ้างอิงกับตลาดโลกเช่นเดียวกับทองคำ แต่ก็ยอมรับว่า Silver Bar เป็นสินค้าใหม่สำหรับการลงทุนในประเทศไทย แต่หากเปรียบเทียบทางด้านราคาแล้ว Silver จะมีราคาที่ต่ำกว่าราคาทองคำหลายเท่า ในขณะที่มีความผันผวนที่สูงกว่า จึงเปิดโอกาสให้นักลงทุนสร้างผลตอบแทนจากการเคลื่อนไหวของราคาได้ง่าย และก็นำมาซึ่งโอกาสในการทำอาบิทราจด้วยเช่นกัน (เช่น ระหว่างราคาเงินแท่ง และ Silver Futures, หรือระหว่างเงินแท่งและทองแท่ง) โดยทางโกลเบล็กฯก็พร้อมที่จะขายสินค้าให้กับนักลงทุนทันทีที่ทางตลาดอนุพันธ์เปิดให้ซื้อขาย Silver Futures"นายภาคภูมิ กล่าว
นอกจากนี้ บริษัทได้เตรียมขยายเวลาทำการซื้อขายทองคำแท่งในช่วงกลางคืน (Midnight Trade) จนถึงเวลา 24.00 น. ให้สอดคล้องกับการที่ทางตลาด TFEX กำลังดำเนินการในส่วนของระบบต่างๆ ในการเพิ่มเวลาการซื้อขายโกลด์ฟิวเจอร์สในช่วงเวลา 18.30-22.30 น. ซึ่งเชื่อว่าการขยายเวลาทำการซื้อขายของทางโกลเบล็กฯจะช่วยเพิ่มโอกาสในการทำกำไรให้กับนักลงทุน และยังสามารถป้องกันความเสี่ยงได้ในกรณีที่ราคาทองคำในตลาดโลกมีการเคลื่อนไหวอย่างรวดเร็วในเวลากลางคืน
ขณะที่ในส่วนของการลงทุนประเภทอื่นๆไม่ว่าจะเป็น GOLD Fund และ GOLD ETF นั้นทางโกลเบล็กฯก็ได้มีการร่วมมือกับบริษัทหลักทรัพย์จัดการกองทุน (บลจ.) ในการทำหน้าที่เป็นผู้ขายทองคำแท่ง รวมทั้งเป็น Participating Dealer (PD) และอาจเป็น Market Maker เพื่อช่วยดูแลสภาพคล่องให้กับกองทุน ซึ่งสินค้า และบริการต่างๆเหล่านี้ล้วนเป็นบริการที่โกลเบล็กฯเตรียมความพร้อมตามคอนเซปต์ที่ต้องการให้โกลเบล็ก กรุ๊ปมีการให้บริการด้านการลงทุนที่ครบวงจร